Tupolev Tu-104

Tu-104 (pagal NATO kodifikaciją Camel) – pirmasis tarybinis ir trečiasis pasaulyje reaktyvinis keleivinis lėktuvas (po britų De Havilland Comet ir kanadiečių Avro Jetliner).

Lėktuvo gamybos istorija 
Lėktuvo modelis pradėtas kurti 1954 m. liepos mėn. bombonešio Tu-16 bazėje (naudotas padidinto diametro fiuzeliažas, variklio gondola, važiuoklė, fiuzeliažo apačion perkelti sparnai).

Pirmasis Tu-104 skrydis įvyko 1955 m. birželio 17 d., o lapkričio 5 d. į orą pakilo pirmasis serijinės gamybos lėktuvas. 1956 m. rugsėjo 15 d. Tu-104 skrido pirmuoju reguliariu reisu Maskva-Omskas-Maskva, pakeisdamas iki tol naudotą lėktuvą Il-14 ir sutrumpindamas skrydžio laiką nuo 13 val. 50 min. iki 7 val. 40 min.

Charkovo, Omsko ir Kazanės aviacijos gamyklose buvo pastatytas 201 įvairių modifikacijų Tu-104 lėktuvas. Gamyba nutraukta 1960 m. Šiais lėktuvais pervežta apie 90 milijonų keleivių.

Techniniai duomenys 
 Lėktuvo ilgis – 40,05 m, aukštis – 11,9 m, sparnų mojis – 34,54 m
 Svoris – 41,6 t (tuščias), 76 t (pakrautas)
 Ekipažas – 2 pilotai, šturmanas, borto inžinierius, radistas (vėliau radisto atsisakyta) ir 2 palydovai
 Keleivių skaičius – 50-100 žmonių
 Didžiausias greitis – 950 km/h
 Skrydžio nuotolis – iki 2 650 km
 Didžiausias skrydžio aukštis – 11 500 m

Valdymas 
Palyginus su vėlesniais laineriais Tu-104 buvo sunkus, skrydyje nestabilus, linkęs pavojingiems aukščio šuoliams (staigus neplanuotas kilimas, po to staigus pikravimas žemyn) ir sunkiai valdomas. Neretai nepavykdavo išlaikyti rekomenduojamo 225–250 km/val tūpimo greičio ir lėktuvas tūpdavo 270–300 km/val greičiu. Mažiau pakrautą lėktuvą būdavo sunku nuleisti paskutinius metrus, jis buvo linkęs netūpdamas sklęsti virš nusileidimo tako. Navigacinė įranga irgi dar nebuvo tobula. Skrydžio saugumas labai daug priklausė nuo pilotų meistriškumo ir patirties.

Eksploatacija 
1956–1958 m. dėl įvykusių avarijų pristabdžius Comet skrydžius, Tu-104 buvo vieninteliai pasaulyje eksploatuojami reaktyviniai oro laineriai.

Kelevinius Tu-104 naudojo tik Aeroflot ir tuometinės Čekoslovakijos aviakompanija ČSA. Dėl konstrukcijos trūkumų ir keleivinių reaktyvinių lėktuvų eksploatacijos patirties stokos buvo daug šio modelio lėktuvų incidentų ir avarijų: pilotai turėjo sunkumų leidžiantis, neveikdavo varikliai ir prietaisai. Todėl Tu-104 buvo gaminami tik penkerius metus, nors reguliarūs skrydžiai vyko iki 1979 m., o karinėse oro pajėgose – iki 1981 m.

Katastrofą patyrė 37 šio tipo lėktuvai (18 proc. nuo pagamintų lainerių), žuvo 1147 keleiviai. Tai – blogiausias rodiklis tarp visų serijinių tarybinių keleivinių lėktuvų. Iš šešių čekoslovakų įsigytų Tu-104 sudužo trys lėktuvai. Tačiau nors pagal šių dienų standartus lėktuvas buvo nepatikimas, jis buvo tiek pat patikimas kiek ir kiti to meto reaktyviniai keleiviniai lėktuvai.

Tu-104 schema

Papildoma informacija 
 1956 m. siekiant nustebinti vakarų publiką, N. Chruščiovo ir N. Bulganino oficialaus vizito į Didžiąją Britaniją metu ten atskrido pirmieji du Tu-104 lėktuvai.
 1957–1959 metais su Tu-104 pasiekti 26 pasaulio rekordai, jis laimėjo aukso medalį Pasaulinėje parodoje Briuselyje.
 1981 m. vasario 7 d. per šio modelio lėktuvo avariją netoli Leningrado žuvo beveik visa aukščiausia TSRS Tolimųjų Rytų laivyno vadovybė (vien admirolų ir generolų – šešiolika).

Nuorodos 
 Apie Tu-104
 Tu-104 katastrofos
 Tu-104 skrydis (vaizdo įrašas)

Tupolev oro laineriai